《九骚引 其二 怀湘江》
明代·葛高行文

览洞庭之流波兮，帝子游乎潇湘。神仿佛而忽睹兮，云滃滃而飞扬。

石磕磕而振厓兮，灏长澜之洋洋。登巉岩之峻丘兮，攀朻枝而鸟翔。

劲风为之振木兮，柔条悲呜而似簧。秋兰时其未吐兮，芙蓉葱笼而含香。

缅二妃之清尘兮，芳草藞焉有辉光。佐重华之隆盛兮，风教垂于椒房。

伊任姒之母周兮，性沉水靓而淑良。佳媛千古鲜俪兮，郁金并尔喷香。

文姬苏蕙焉可比兮，毛嫱西子亦匪其行。慕窈窕之懿范兮，指内则以为方。

握芳椒以流盼兮，折桂枝而树旌。步前躅之愔悘兮，注烈思之荌荌。

夫何废寝而忘餐兮，搜典籍而罗瑶琼。张丹檠而读史兮，惟砥德之是荣。

翻规箴于往牒兮，心战兢而惺惺。发鬇鬡而慵整兮，志款款而弗更。

希太素之玄风兮，敢抚奁而渝旧盟。恧贪秽之淟浊兮，诵《绿衣》而修名。

叩天阍而辟扉兮，谒钩陈之坤灵。睇太微之光芒兮，顾微躯其何生。

将法古以垂后兮，裁青编而见情。庶诞降之不虚兮，弗顾影而愧形。